# Lausunto ehdotuksesta valtioneuvoston asetukseksi liikunnan edistämisestä annetun valtioneuvoston asetuksen muuttamisesta

Opiskelijoiden Liikuntaliitto (OLL) kiittää lausuntopyynnöstä liittyen valtioneuvoston asetukseen liikunnan edistämisestä (diaarinumero VN/27672/2024). Liitto kannattaa lämpimästi ehdotusta, joka mahdollistaisi toiminta-avustusten myöntämisen kahdeksi tai useammaksi vuodeksi kerrallaan.

Avustusten hakemiseen ja raportointiin liittyvää byrokratiaa on syytä kohtuullistaa järjestöjen resurssien suuntaamiseksi varsinaiseen toimintaan. OLL kannustaa mahdollistamaan myös pidemmät kuin kaksivuotiset avustuskaudet.

Ehdotuksen mukainen muutos ei toteutuessaan poista kuitenkaan epävarmuutta, joka syntyy, kun avustuspäätökset tehdään pahimmillaan kuukausia toiminta- ja tilikauden alkamisen jälkeen. Toivomme ratkaisuja myös tähän epäkohtaan. Tilannetta voisi helpottaa esimerkiksi maksamalla vakiintuneille avustuksensaajille osan avuksesta ennakkona kalenterivuoden alussa. Tarvittaessa ennakko-osuuden voisi periä takaisin, jos avustuskriteerit eivät täyty.

**Opiskelijoiden Liikuntaliitto ry (OLL)**

Mio Kortelainen Ida Bolander

puheenjohtaja pääsihteeri

*Lisätietoja:*

Pääsihteeri Ida Bolander, ida.bolander@oll.fi, +358 44 7800 210